text: Amerikansk ambassade i Vejle
  29 marts 2012 kl. 13.22
  Den amerikanske ambassade flyttede i dag til Spinderihallerne i Vejle for en kort stund. 
  Her kunne man få et lille indblik i, hvad den amerikanske ambassade laver i Danmark.
  Det var den amerikanske ambassadør Laurie Fulton, der selv havde fået den idé at flytte seks afdelinger fra Østerbro i København til Spinderihallerne i Vejle.
  Her kunne man ordne formaliteter, skabe nye kontakter, spørge og høre om USA.
  Det tilbud var der et par hundrede, der havde taget imod. Og der var en bred repræsentation, lige fra gymnasieleven til forretningsmanden. 
  Facebook-billede
  Laurie Fulton havde opfordret alle sine facebook-venner til at kigge forbi til det anderledes arrangement, og få taget et billede med hende til Facebook. Det var der rift om blandt de fremmødte. 
  Jylland er bedst
  Jylland var et bevidst valg fra ambassadørens side. Laurie Fulton har jyske aner. Hendes morfar er nemlig født og opvokset i Åle ved Horsens.
  Og ambassadøren har besøgt Jylland flere gange i løbet af sin ungdom. Hun er ikke i tvivl om, hvad hun føler om landsdelen.
  - Jylland er det rigtige Danmark.
  